עיתונאי וחוקר תקשורת. היה כתב ועורך בגלי-צה"ל וב"מעריב", ועורך "מוסף השבת" של "מעריב". מ-2008 עורך מדור הדעות בעיתון. חבר מערכת "העין השביעית" מיום היווסדו של כתב-העת. פירסם כמה ספרים בנושאי תקשורת, על אחד מהם זכה לציון לשבח מוועדת פרס סוקולוב
נולד ב-1952 בתל-אביב. בוגר האוניברסיטה העברית בהיסטוריה ויחסים בינלאומיים. את שירותו הצבאי ב-1970 עשה ככתב גלי-צה"ל ו"במחנה" בסיני. ב-1973 התמנה לכתב הכנסת של גלי-צה"ל ולראש מערכת גלי-צה"ל בירושלים. ב-1975 החל ללמוד באוניברסיטה העברית. שנתיים אחר-כך חזר לגלי-צה"ל כמנהל מחלקת החדשות. במסגרת תפקידו היה אחראי על סיקור ביקורו של סאדאת בישראל (נובמבר 1977) וביקורה של המשלחת הישראלית הראשונה במצרים (דצמבר 1977). ב-1978 התמנה לכתב גלי-צה"ל בוושינגטון. בין היתר סיקר את שיחות השלום וחתימת חוזה השלום בין ישראל למצרים. ב-1983 עזב את גלי-צה"ל והתמנה לכתב "מעריב" בוושינגטון. שנה אחר-כך חזר ארצה והתמנה לכתב המדיני של העיתון. ב-1988 התמנה לראש דסק החדשות של "מעריב". לצד תפקידו זה עסק גם בכתיבת מאמרים פובליציסטיים וכן ערך קורסים והשתלמויות לכתבים ולעורכים בעיתון. ב-2003 החל לערוך את "מוסף השבת" של "מעריב". במקביל המשיך לכתוב מאמרים בעיתון. ב-2008 עבר לערוך את מדור הדעות של "מעריב". מ-1996 חבר מערכת וממייסדי כתב-העת "העין השביעית" של המכון הישראלי לדמוקרטיה. מ-1990 מרצה לעיתונאות במחלקה לעיתונאות ותקשורת באוניברסיטה העברית, בחוג לתקשורת באוניברסיטת תל-אביב ובבית-הספר כותרת. פירסם כמה ספרים בנושאי תקשורת ועיתונות. על ספרו "עיתונאות, איסוף מידע, כתיבה ועריכה", שכתב יחד עם פרופ יחיאל לימור ב-1997, זכה ב-2000 בציון לשבח של ועדת פרס סוקולוב. גר במבשרת-ציון, נשוי ואב לשלושה. "גלי-צה"ל כל הזמן" (יחד עם ציפי גון-גרוס). ההוצאה-לאור של משרד הביטחון, 1991 "עיתונאות: איסוף המידע, כתיבה ועריכה" (יחד עם יחיאל לימור). הוצאת האוניברסיטה הפתוחה, 1997 "לא יעלה על הדעת: ביטויים, ציטוטים, מטבעות לשון, כינויים". הוצאת הד-ארצי, 1998 "מה אתה עשית בשביל מדינה?" (ברוסית), ביטויים, ציטוטים, מטבעות לשון, כינויים. הוצאת גשרים, 2002 "גלי-צה"ל מדברים מהשטח" (יחד עם ציפי גון-גרוס). הוצאת ידיעות-אחרונות, 2002